ການຍິງສັງຫານໝູ່ ຢູ່ໃກ້ນະຄອນຊິຄາໂກ ໄດ້ເຮັດໃຫ້ມີການບາດເຈັບ ແລະເສຍຊີວິດ ໃນວັນເອກະລາດຂອງ ສຫລ
ຈາກເຫດການດັ່ງກ່າວ ໄດ້ເຮັດໃຫ້ມີຜູ້ເສຍຊີວິດຢ່າງໜ້ອຍ 6 ຄົນ, ແລະຫຼາຍສິບຄົນໄດ້ຮັບບາດເຈັບ
ໃນການສະເຫຼີມສະຫຼອງ ວັນປະກາດເອກະລາດຂອງສະຫະລັດ ໃນມື້ວັນຈັນວານນີ້ ໄດ້ເຮັດໃຫ້ເກີດມີການບາດເຈັບ ແລະເສຍຊີວິດໂດຍການຍິງກັນຢູ່ທີ່ບ່ອນສວນສະໜາມ ໃນເມືອງໄຮແລນ ພາຣ໌ກ ຂອງລັດອີລີນອຍ ເຊິ່ງໄດ້ເຮັດໃຫ້ມີຜູ້ເສຍຊີວິດຢ່າງໜ້ອຍ 6 ຄົນ ເຈົ້າໜ້າທີ່ຕໍາຫຼວດກ່າວວ່າ ມີຢ່າງນ້ອຍ 30 ຄົນທີ່ໄດ້ຮັບບາດເຈັບ ແລະຖືກນໍາໂຕສົ່ງໂຮງໝໍລຸນຫຼັງທີ່ມີເຫດການຍິງກັນຢູ່ໃນເມືອງທີ່ມີປະຊາກອນ 3 ໝື່ນຄົນ, ແລະຕັ້ງຢູ່ປະມານ 40 ກິໂລແມັດໄປທາງທິດເໜືອຂອງນະຄອນຊິຄາໂກ ມືປືນໄດ້ຍິງລົງມາຈາກເທິງດາດຟ້າຂອງອາຄານໃນເວລາ 10 ໂມງ 15 ນາທີຕອນເຊົ້າ, ອັນໄດ້ເຮັດໃຫ້ປະຊາຊົນພາກັນແລ່ນຊອກຫາບ່ອນລີ້ຊ່ອນ ເຈົ້າໜ້າທີ່ຕໍາຫຼວດກ່າວວ່າ ຜູ້ຊາຍອາຍຸ 22 ປີ ໄດ້ຖືກລະບຸຊື່ ແລະເປັນບຸກຄົນທີ່ຕ້ອງ ການໃນເຫດການຍິງກັນນັ້ນ ໄດ້ຖືກຕໍາຫຼວດກັກໂຕໄວ້ແລ້ວໃນຕອນແລງຂອງມື້ວັນຈັນວານນີ້ ລຸນຫຼັງທີ່ໄດ້ມີການຕາມລ່າຫາຕົວເປັນເວລາຫຼາຍຊົ່ວໂມງ ທ່ານນາງແນນຊີ ໂຣເທີຣິງ, ເຈົ້າເມືອງຂອງເມືອງໄຮແລນ ພາຣ໌ກ ກ່າວວ່າ “ໃນມື້ທີ່ພວກເຮົາມາຮວມກັນເພື່ອສະເຫຼີມສະຫຼອງວັນແຫ່ງອິດສະຫຼະພາບ ຢູ່ໃນຊຸມຊົນ, ພວກເຮົາຊໍ້າພັດໄດ້ຮັບຄວາມທຸກ ແລະເສົ້າໂສກຈາກການສູນເສຍຊີວິດແທນ ແລະຕ້ອງຢູ່ກັບຄວາມທຸກທີ່ໜ້າຢ້ານກົວ ທີ່ເກີດຂຶ້ນກັບພວກເຮົາ ” ການຍິງສັງຫານໝູ່ຄັ້ງຫຼ້າສຸດນີ້ ແມ່ນເກີດຂຶ້ນໃນວັນທີ່ຊາວອາເມຣິກັນຈໍານວນຫຼາຍພິຈາລະນາວ່າ ເປັນມື້ທີ່ມີໃຈຮັກຊາດທີ່ສຸດຢູ່ໃນປະຕິທິນຂອງສະຫະລັດ ການສະເຫຼີມສະຫຼອງໃນທົ່ວສະຫະລັດ ວັນພັກທີ 4 ຂອງເດືອນ ກໍລະກົດ, ເປັນການສະເຫຼີມສະຫຼອງການຕັດສິນໃຈຂອງ 13 ອານານິຄົມດັ້ງເດີມໃນການຕັດການປົກຄອງຂອງອັງກິດ ແລະກໍ່ຕັ້ງສະຫະລັດ ບັນດາຜູ້ແທນຂອງອານານິຄົມທັງຫຼາຍໄດ້ພາກັນລົງຄະແນນສຽງໃນວັນທີ 2 ກໍລະກົດ ປີ 1776, ແລະ 2 ມື້ຫຼັງຈາກນັ້ນ ພວກເຂົາໄດ້ອະນຸມັດການປະກາດເອກະລາດ, ເຊິ່ງເອກະສານໄດ້ມີການອະທິບາຍກ່ຽວກັບການລົງຄະແນນສຽງ ລັກສະນະຂອງການສະເຫຼີມສະຫຼອງວັນດັ່ງກ່າວນີ້ ລວມມີ ການກິນເຂົ້າປ່າ ຫຼື ກິນເຂົ້າຕາມສວນສາທາລະນະ, ການກ່າວຄໍາປາໄສທາງການເມືອງ ແລະການຍິງດອກໄມ້ໄຟ ການສະເຫຼີມສະຫຼອງຂອງປີນີ້ ສະແດງໃຫ້ເຫັນເຖິງການກັບສູ່ກິດຈະກໍາຕ່າງໆທີ່ເປັນປົກກະຕິໃນຫຼາຍຂົງເຂດ ລຸນຫຼັງທີ່ຕ້ອງມີຂໍ້ຈໍາກັດ ແລະການປ້ອງກັນຕ່າງໆກ່ຽວກັບພະຍາດໄວຣັສໂຄໂຣນາເປັນເວລາຫຼາຍກວ່າສອງປີ